RO Jurnalul Oficial al Uniunii Europene C 91/15

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2016/C 91/11)

Prezenta publicare conferă dreptul de opoziție în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„CAFÉ DE VALDESIA”

Nr. UE: DO-PDO-0005-01197 – 30.1.2014

DOP ( X ) IGP ( )

1. Denumire

„Café de Valdesia”

2. Statul membru sau țara terță

Republica Dominicană

3. Descrierea produsului agricol sau alimentar

3.1. Tipul de produs

Clasa 1.8. Alte produse enumerate în anexa I la tratat (condimente etc.)

3.2. Descrierea produsului căruia i se aplică denumirea de la punctul 1

„Café de Valdesia” este fructul arborelui de cafea (Coffea arabica L.), din varietățile typica și caturra, care este cultivat la umbră în aria geografică delimitată constituită din principalele arii în care se cultivă cafeaua din provinciile dominicane Ocoa, Peravia și San Cristóbal și îndeplinește criteriile specifice prevăzute în continuare.

„Café de Valdesia” poate fi introdusă pe piață sub formă de cafea verde, cafea prăjită boabe sau cafea prăjită măcinată.

Caracteristicile fizice ale cafelei verzi: granulometrie: minimum 75 % din boabe ca greutate trebuie să rămână în sita 17 și maximum 5 % să treacă prin sita 16. Cafeaua trebuie să fie 100 % proaspăt recoltată, păstrându-și culoarea sa uniformă caracteristică verde-gri. Densitatea aparentă a boabelor trebuie să fie de minimum 675 g/l, iar conținutul de umiditate trebuie să fie de 10,0-11,5 %. Produsul final poate avea cel mult 22 de defecte per 350 g de eșantion și cel mult un defect major.

Caracteristici organoleptice: atunci când este testată la degustări, cafeaua verde trebuie să aibă un corp mediu, o aciditate scăzută și un gust dulce și trebuie să fie bine echilibrată, fără impresii negative și gusturi străine, de la prima sorbire până la gustul rezidual (ceașcă fără reziduuri). Aceasta poate prezenta, în anumite cazuri, caracteristici specifice, cum ar fi o aromă de alune sau de ciocolată.

Cafeaua prăjită boabe trebuie să aibă următoarele caracteristici fizice și chimice: granulometrie mare, compoziție chimică specifică și un grad de prăjire care trebuie să fie întotdeauna între următoarele limite: „café oscuro” (intensă) (Espresso, European sau High) – maximum – și „café medio” (medie) (Medium High, American sau City) – minimum – corespunzând astfel gradelor de prăjire „intensă”, „medie-intensă” sau „medie”.

Cafeaua prăjită măcinată trebuie să aibă următoarele caracteristici fizice și chimice: trebuie să aibă nu numai compoziția chimică și gradul de prăjire descrise mai sus în ceea ce privește boabele de cafea prăjită, ci și o anumită dimensiune a particulelor, deoarece măcinarea trebuie să fie „grosieră”, „medie” sau „fină”.

Caracteristici organoleptice: aroma în ceașcă a cafelei prăjite boabe și a cafelei prăjite măcinate, atunci când este testată la degustări, va depinde de gradul de prăjire și de compoziția chimică rezultată, conform explicațiilor de mai jos:

(i) prăjire medie: (a) compoziție chimică medie: cafeină 1,34 %; uleiuri 12,9 %; zaharuri totale 3,1 %; și acizi clorogenici 3,98 %; (b) caracteristici organoleptice: ceașcă fără reziduuri, corp mediu, aciditate medie, gust dulce, bine echilibrată, uneori cu note aromatice de nuci și ciocolată;

(ii) prăjire medie-intensă: (a) compoziție chimică medie: cafeină 1,43 %; uleiuri 13,8 %; zaharuri totale 3,9 %; și acizi clorogenici 3,03 %; (b) caracteristici organoleptice: ceașcă fără reziduuri, corp mediu-plin, aciditate medie-scăzută, gust dulce, cu un gust rezidual de prăjit și uneori cu note aromatice de ciocolată;

(iii) prăjire intensă: (a) compoziție chimică medie: cafeină 1,12 %; uleiuri 15,7 %; zaharuri totale 2,8 %; și acizi clorogenici 1,95 %; (b) caracteristici organoleptice: ceașcă fără reziduuri, corp plin, aciditate scăzută, gust condimentat, cu un gust rezidual prelungit și uneori cu note aromatice de ciocolată amară.

3.3. Materii prime (numai pentru produsele prelucrate)

Loturile de cafea verde: materia primă este baca de cafea, și anume fructul arborelui de cafea (Coffea arabica L.), din varietățile typica și caturra, care este cultivat la umbră în exploatații înregistrate ca utilizatori la consiliul de reglementare și la organismul de certificare și care sunt situate în aria delimitată, la altitudini cuprinse între 600 și 1 300 de metri deasupra nivelului mediu al mării. Această materie primă este recoltată la vârf de maturitate, astfel încât să nu se obțină mai mult de 2 % boabe necoapte, fiind apoi prelucrată prin metoda umedă compusă din etapa umedă și etapa uscată.

Loturile de cafea prăjită sub formă de boabe sau de cafea măcinată: materia primă este cafeaua verde care a fost certificată înainte de prăjire și măcinare, astfel încât să îndeplinească toate cerințele fizice și organoleptice prevăzute pentru cafeaua verde. Cafeaua verde certificată, ca materie primă din care sunt produse cafeaua prăjită boabe și cafeaua prăjită măcinată, este supusă unui proces de prelucrare controlat care include prăjirea, măcinarea, ambalarea, etichetarea și împachetarea în conformitate cu cerințele specifice concepute pentru a garanta păstrarea caracteristicilor fizice și organoleptice ale produsului certificat.

3.4. Etape specifice ale producției care trebuie să se desfășoare în aria geografică delimitată

Toate etapele producției în cazul „Café de Valdesia” trebuie să aibă loc în aria geografică delimitată, care deține solul și condițiile climatice adecvate, precum și o lungă tradiție în producția de cafea, utilizând procesele și metodele aprobate. Prin urmare, boabele de cafea trebuie să fie cultivate și transformate în cafea verde, iar cafeaua verde trebuie să fie transformată în cafea prăjită boabe sau în cafea prăjită măcinată în aria geografică delimitată.

Cu titlu provizoriu, în primii patru ani de la înregistrarea DOP „Café de Valdesia” în Registrul denumirilor de origine protejate și al indicațiilor geografice protejate, exploatațiile înregistrate pot cultiva până la 10 % din arborii de cafea din alte varietăți decât typica și caturra, cu condiția ca aceștia să fie din specia arabica.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

Produsul trebuie să fie ambalat și împachetat în conformitate cu următoarele norme, care sunt diferite pentru fiecare tip de cafea. Nu este obligatoriu ca produsul să fie ambalat și împachetat în aria geografică delimitată.

Cafeaua verde și cafeaua prăjită boabe trebuie ambalată în saci de iută, de sisal, de fibre vegetale sau din alte materiale adecvate, care să fie de o bună calitate, să nu conțină organisme dăunătoare și să fie inodori. În plus, în cazul cafelei prăjite boabe, pentru a păstra caracteristicile sale organoleptice, sacul trebuie să fie căptușit cu un material inofensiv, inert și izolant, care să constituie o barieră adecvată între produs și mediul exterior. Cafeaua verde și cafeaua prăjită boabe destinată exportului poate fi, de asemenea, împachetată în lăzi din lemn sau din produse derivate din lemn cu armături metalice.

Cafeaua prăjită măcinată trebuie să fie ambalată în vid sau în recipiente care au o supapă de degazare. În cazul în care nu au această supapă, produsul trebuie să fie degazat înainte de a fi ambalat. Cafeaua trebuie să fie ambalată într-un sistem închis, care împiedică contactul produsului cu umezeala și oxigenul, utilizându-se materiale de ambalare care sunt opace, rezistente și inofensive și care constituie o barieră adecvată între produs și mediul exterior, astfel încât proprietățile sale să fie păstrate timp de cel puțin șase luni. Produsul trebuie să fie împachetat în ambalaje care sunt rezistente și inofensive și care permit conservarea acestuia în mod corespunzător.

3.6. Norme specifice privind etichetarea produsului la care se referă denumirea înregistrată

Sacii de cafea verde și de cafea prăjită boabe trebuie să poarte următorul marcaj: „PRODUCTO DE LA REPUBLICA DOMINICANA”; TIPUL: „CAFÉ DE VALDESIA DOP”; LOT NUMĂRUL: –; EXPORTATOR: (ȘI ORICE ALTĂ DENUMIRE COMERCIALĂ UTILIZATĂ DE EXPORTATORI PENTRU UN ANUMIT TIP DE CAFEA); COD OIC: –; LOGOUL DE CERTIFICARE „CAFÉ DE VALDESIA”.

Ambalajul pentru cafeaua prăjită măcinată trebuie să poarte o etichetă care să indice, printre alte informații, următoarele date: denumirea „Café de Valdesia DOP”, gradul de prăjire [care trebuie să fie: „Café Oscuro” (prăjire intensă), „Café Medio Oscuro” (prăjire medie-intensă) sau „Café Medio” (prăjire medie)] și gradul de măcinare [care trebuie să fie: „Molienda Gruesa” (măcinare grosieră), „Molienda Media” (măcinare medie) sau „Molienda Fina” (măcinare fină)], iar logoul „Café de Valdesia” trebuie să fie afișat în mod vizibil pe partea principală a etichetei.

Ambalajul de cafea prăjită măcinată trebuie să poarte, de asemenea, o ștampilă de garanție tipărită și prenumerotată. Versiunea spaniolă a logoului „Café de Valdesia” este prezentată mai jos:

4. Delimitarea concisă a ariei geografice

Aria geografică delimitată se situează în limitele granițelor administrative și politice actuale ale provinciilor San Cristóbal, Peravia și Ocoa. Aria geografică este compusă din următoarele localități: San Cristóbal, Villa Altagracia, Yaguate, Bajos de Haina, Cambita Garabitos, San Gregorio de Nigua, Sabana Grande de Palenque și Los Cacaos (provincia San Cristóbal), Baní și Nizao (provincia Peravia) și San José de Ocoa, Sabana Larga și Rancho Arriba (provincia Ocoa). Aceasta are o suprafață totală de 288 148,45 hectare.

În interiorul acestei arii geografice delimitate, în partea sudică a Anzilor Cordilieri centrali unde se află cele mai înalte vârfuri care se regăsesc pe insulele din arhipelagul Caraibilor, se situează aria de producție a bacelor de cafea la o altitudine cuprinsă între 600 și 1 300 de metri deasupra nivelului mării. Mai precis, această arie de producție este cuprinsă în teritoriul următoarele localități: Villa Altagracia, Cambita Garabitos, Los Cacaos, Baní, San José de Ocoa, Sabana Larga și Rancho Arriba. Aceasta are o suprafață totală de 125 066,98 hectare.

5. Legătura cu aria geografică

5.1. Specificitatea ariei geografice

Zona în care sunt cultivate bacelor de cafea „Café de Valdesia” are caracteristici specifice care fac să fie un loc unic pentru cultivarea cafelei, deoarece combină următoarele elemente:

(i) Compoziția chimică a solului: soluri predominant acide și acide magnezice, cu capacitate medie de schimb cationic (CEC) și cu valori ale pH-ului cuprinse între 4,9 și 6,8 și o medie de 5,7 – interval care le diferențiază de solurile din regiunile învecinate și care este ideal pentru cultivarea cafelei.

(ii) Caracteristicile fizice ale solului: textura medie a solului este nisipoasă (55 %), cu 26 % soluri argiloase și cu 18 % lut. Astfel, substanțele nutritive se dizolvă în apă și pot fi absorbite de rădăcini și apoi transportate către toate părțile plantei. Atunci când beneficiază de o porozitate adecvată, un bun sistem radicular permite plantei să exploreze un volum suficient de sol pentru a obține apă și substanțe nutritive, ceea ce duce la o bună creștere și la o bună producție. De asemenea, trebuie menționat faptul că în regiunea Valdesia cafeaua este cultivată în continuare la umbra unui coronament de arbori, astfel solul este acoperit de un covor de frunze care se descompun, asigurând plantației o cantitate suficientă de materii organice.

(iii) Condiții climatice și orografice: aria de cultivare prezintă o climă relativ omogenă (caracteristică pădurilor umede și foarte umede) care este în mod evident influențată de amplasarea sa într-o zonă montană, la altitudinea deasupra nivelului mării (de la 600 la 1 300 de metri), de o temperatură medie anuală de 20,5 °C și de precipitații anuale medii de aproximativ 1 500 mm. Spre deosebire de alte zone din Republica Dominicană în care se cultivă cafeaua, în Valdesia se înregistrează cea mai scăzută medie a precipitațiilor din țară, deși acestea sunt bine distribuite pe tot parcursul anului.

Celelalte zone din aria delimitată, situate la o altitudine de mai puțin de 600 de metri și care nu prezintă caracteristicile menționate, nu sunt potrivite pentru cultivarea „Café de Valdesia”. Cu toate acestea, temperaturile ridicate ideale pentru uscarea la soare și disponibilitatea terenului plat fără pante au făcut ca această zonă să devină locul în care se desfășoară diferitele etape de prelucrare a „Café de Valdesia”. După cum se poate constata, majoritatea instalațiilor de prelucrare prin metoda uscată, a instalațiilor de prăjire, a fabricilor și a altor instalații din industria de prelucrare a cafelei sunt localizate în regiunea Valdesia, situație justificată și din motive practice, cum ar fi accesul ușor la drumuri principale și la piețe. Prin urmare, a rezultat o tradiție adânc înrădăcinată și unică în țară în domeniul prelucrării cafelei, de care depinde în mod clar calitatea produsului final. Manipularea după recoltare și prelucrarea cafelei se bazează pe know-how-ul și pe cultura autohtone, dobândite de-a lungul timpului și transmise din generație în generație, care păstrează calitățile intrinseci ale produsului. Acestea includ: operațiunile manuale de recoltare a bacelor la stadiul de maturitate optimă, prelucrarea prin metoda umedă, uscarea la soare, selecția și trierea de către experți, prăjirea și măcinarea supuse unor controale de calitate specifice. Combinația dintre toți acești factori naturali și umani care se reunesc în acest mediu geografic specific este ceea ce conferă produsului „Café de Valdesia” în diferitele sale forme caracteristicile specifice.

5.2. Specificitatea produsului

Cafeaua verde are următoarele caracteristici specifice: caracteristici fizice specifice: granulometrie mare (minimum 75 % din boabe ca greutate trebuie să rămână în sita 17 și maximum 5 % să treacă prin sita 16). Compoziție chimică specifică: valorile maxime și minime sunt: cafeină 1,13-1,79 % (din substanța uscată); și zaharoză 5,77-8,62 % (din substanța uscată). Granulometria și conținutul mediu de zaharoză și de cafeină prezentate de „Café de Valdesia” sunt superioare celor prezentate de cafeaua cultivată în alte regiuni din țară, inclusiv de cafeaua cultivată la altitudini similare.

Caracteristici organoleptice specifice: atunci când este supusă unui test de degustare, cafeaua verde are un corp mediu, o aciditate medie și un gust dulce și nu trebuie să lase reziduuri în ceașcă. Cafeaua verde poate prezenta, în anumite cazuri, caracteristici specifice, cum ar fi o aromă de alune sau de ciocolată.

Caracteristicile fizice specifice ale cafelei prăjite boabe sunt următoarele: boabele au aceeași dimensiune ca boabele de cafea verde utilizate ca materie primă.

Compoziția chimică medie a cafelei prăjite boabe și a cafelei prăjite măcinate este determinată de gradul de prăjire în conformitate cu următoarele valori specifice:

(i) prăjire medie: cafeină 1,34 % și zaharuri totale 3,1 %;

(ii) prăjire medie-intensă: cafeină 1,43 % și zaharuri totale 3,9 %;

(iii) prăjire intensă: cafeină 1,12 % și zaharuri totale 2,8 %.

Caracteristici organoleptice specifice:

(i) prăjire medie: aciditate scăzută, gust dulce, bine echilibrată, uneori cu note aromatice de nuci și ciocolată;

(ii) prăjire medie-intensă: aciditate medie-scăzută, gust dulce, cu un gust rezidual de prăjit și uneori cu note aromatice de ciocolată;

(iii) prăjire intensă: aciditate scăzută, gust condimentat, cu un gust rezidual prelungit și uneori cu note aromatice de ciocolată amară.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Combinația de factori specifici care se reunesc în aria geografică delimitată este, în esență, ceea ce conferă produsului „Café de Valdesia” caracteristicile sale deosebite, care îl disting de alte tipuri de cafea produse în Republica Dominicană.

Principala caracteristică definitorie a cafelei verzi este granulometria sa mare. Aceasta este superioară celorlalte tipuri de cafea cultivate în țară, inclusiv celor cultivate la altitudini similare celor din regiunea Valdesia. Granulometria mare este, în esență, rezultatul unei combinații de temperatură, precipitații, buna distribuție a precipitațiilor și pH-ul solurilor din aria de producție a bacelor de cafea, soluri care sunt predominant acide și acide magnezice. Temperaturile medii în aria de producție variază între 16 °C și 25 °C, ceea ce permite fructelor să se dezvolte într-un ritm lent. Spre deosebire de alte zone de cultivare a cafelei din Republica Dominicană, în Valdesia se înregistrează cea mai scăzută medie a precipitațiilor dintre toate zonele în care se cultivă cafeaua din țară (o medie de aproximativ 1 500 mm pe an). Cu toate acestea, distribuția precipitațiilor este de așa natură încât cultura primește ploaie atunci când are cea mai mare nevoie (după înflorire și aproape de momentul recoltării), ceea ce are o influență decisivă asupra dezvoltării plantei și, în consecință, asupra fructelor și a elementelor care le compun.

Un alt factor important este raportul direct proporțional dintre granulometrie și calitatea organoleptică (cu cât este bobul mai mare, cu atât este mai mare punctajul organoleptic), care, la rândul său, are la bază condițiile climatice ale ariei (temperatură, precipitații și caracter sezonier) și caracteristicile fizice și chimice ale solului. Solurile acide și acide magnezice cu capacitate medie de schimb cationic creează o legătură fizico-chimică care le permite arborilor de cafea să asimileze moleculele de substanțe nutritive prezente în sol și absorbite de plantă astfel încât fructul să se umple cu elementele constitutive care dau cafelei caracterul tipic remarcat la degustări și, în general, atunci când este consumată. Există o corelație puternică și directă între valorile pH-ului și gradul în care substanțele nutritive sunt extrase din sol prin reacția electrică intermoleculară dintre substanțele nutritive din sol și arborele de cafea. În consecință, există o proporție mai mare de zaharoză și de cafeină în compoziția chimică a „Café de Valdesia”, care conferă fructului gustul dulce și aroma de nuci și de ciocolată care este evidentă în profilul organoleptic al cafelei. Tradiția locală în producția de cafea (cultivarea, transformarea și prelucrarea produsului „Café de Valdesia”) contribuie, de asemenea, la menținerea calității intrinseci a produsului.

Alături de compoziția chimică a acestor tipuri de cafea, relația direct proporțională dintre granulometrie și caracterul organoleptic tipic este în mod evident afectată de procesul de prăjire. Granulometria afectează caracterul organoleptic deoarece o suprafață mai mare este expusă la căldură în timpul procesului de prăjire. Deoarece boabele sunt mai mari și mai uniforme ca dimensiune, o suprafață mai mare este expusă la căldură și există mai puține boabe prea prăjite per lot. Acest lucru duce la o piroliză mai uniformă a componentelor chimice ceea ce asigură o infuzie mai asemănătoare de la o ceașcă la alta. În cele din urmă, gradul de prăjire contribuie la determinarea caracteristicilor fizice, chimice și organoleptice ale produsului prelucrat, care necesită competențe și tehnici de prelucrare pe care personalul care prăjește cafeaua din aria geografică delimitată le-au perfecționat.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

http://valdesia.com/wp-content/uploads/2015/08/Pliego_condiciones_Denominacion_Origen_Protegida_2015-B.pdf

(1) JO L 343, 14.12.2012, p. 1.